KOMMISSIONENS AFGØRELSE af 26. februar 1998 om afslutning af antidumpingproceduren vedrørende importen af silicium med oprindelse i Brasilien (98/164/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 9 og 11,

efter høring af Det Rådgivende Udvalg, og

ud fra følgende betragtninger:

A. PROCEDURE

1. Gældende foranstaltninger

(1) Rådet indførte ved forordning (EØF) nr. 2305/92 (3) en endelig antidumpingtold på importen af silicium med oprindelse i Brasilien.

2. Anmodning om fornyet undersøgelse

(2) Efter offentliggørelsen i februar 1997 af en meddelelse om de gældende foranstaltningers forestående ophør (4) modtog Kommissionen i maj 1997 en anmodning om en fornyet undersøgelse indgivet af Euroalliages (forbindelsesudvalget for ferrolegeringsindustrien) på vegne af fire EF-producenter, som tegner sig for hele produktionen i Fællesskabet af den pågældende vare. Anmodningen indeholdt beviser for, at der fandt dumping sted i forbindelse med varen med oprindelse i Brasilien, og at der sandsynligvis ville blive forvoldt væsentlig skade, hvis de eksisterende foranstaltninger ophørte, hvilket blev anset for tilstrækkeligt til at begrunde iværksættelsen af en fornyet undersøgelse.

(3) Kommissionen offentliggjorde derfor en meddelelse i De Europæiske Fællesskabers Tidende (5) om indledning af en fornyet undersøgelse af antidumpingforanstaltninger vedrørende importen til Fællesskabet af silicium med oprindelse i Brasilien og henhørende under KN-kode 2804 69 00 og iværksatte en undersøgelse i henhold til artikel 11, stk. 2, i forordning (EF) nr. 384/96 (i det følgende benævnt »grundforordningen«).

3. Undersøgelse

(4) Kommissionen underrettede officielt de producenter/eksportører og importører, som den vidste var berørt af sagen, samt deres sammenslutninger, repræsentanterne for eksportlandet, de klagende EF-producenter og repræsentative brugere om indledningen af undersøgelsen. Interesserede parter fik lejlighed til at tilkendegive deres synspunkter skriftligt og til at anmode om at blive hørt mundtligt inden for den frist, der er fastsat i den under betragtning 3 omhandlede meddelelse.

B. TILBAGETRÆKNING AF ANMODNINGEN OM FORNYET UNDERSØGELSE ANGÅENDE FORANSTALTNINGERNES OPHØR OG AFSLUTNING AF PROCEDUREN

(5) I brev af 27. november 1997 trak Euroalliages formelt sin anmodning tilbage om en fornyet undersøgelse angående foranstaltningernes ophør i forbindelse med importen af silicium med oprindelse i Brasilien og således den igangværende fornyede undersøgelse.

I henhold til artikel 11, stk. 5, og artikel 9, stk. 1, i grundforordningen kan en procedure afsluttes, når EF-erhvervsgrenen trækker sin anmodning om en fornyet undersøgelse tilbage, medmindre en sådan afslutning ikke vil være i Fællesskabets interesse. Denne undersøgelse har ikke bragt betragtninger vedrørende Fællesskabets interesser frem til støtte for en fortsættelse af proceduren.

(6) I den forbindelse bør det nævnes, at Kommissionen sideløbende med den fornyede undersøgelse angående foranstaltningernes ophør gennemførte en fornyet undersøgelse, der var begrænset til spørgsmålet om dumping, og som indledtes den 7. januar 1997 (6) på anmodning af to producenter/eksportører i Brasilien.

(7) Af sidstnævnte undersøgelse fremgik det, at der ikke fandt dumping sted med hensyn til begge producenter/eksportører, og den ville have ført til ophævelse af foranstaltningerne for begge eksportørers vedkommende.

(8) Interesserede parter blev underrettet om de vigtigste kendsgerninger og betragtninger, på grundlag af hvilke Kommissionen agtede at afslutte proceduren, og de fik lejlighed til at fremsætte bemærkninger. Ingen af de i artikel 21 i grundforordningen omhandlede interesserede parter fremsatte bemærkninger, som tydede på, at en afslutning af proceduren ikke ville være i Fællesskabets interesse.

(9) Det Rådgivende Udvalg er blevet hørt og har ikke gjort indsigelse.

(10) På baggrund af ovenstående har Kommissionen konkluderet, at det ikke er nødvendigt at fortsætte med beskyttelsesforanstaltninger, og at proceduren bør afsluttes -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af silicium henhørende under KN-kode 2804 69 00 med oprindelse i Brasilien afsluttes.

Udfærdiget i Bruxelles, den 26. februar 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT L 222 af 7. 8. 1992, s. 1.

(4) EFT C 36 af 5. 2. 1997, s. 12.

(5) EFT C 242 af 8. 8. 1997, s. 3.

(6) EFT C 3 af 7. 1. 1997, s. 13.